作者:李白
標題:將遊衡嶽，過漢陽雙松亭，留別族弟浮屠談皓
內容:秦欺趙氏璧，卻入邯鄲宮。本是楚家玉，還來荊山中。丹彩瀉滄溟，精輝淩白虹。青蠅一相點，流落此時同。卓絕道門秀，談玄乃支公。延蘿結幽居，剪竹繞芳叢。涼花拂戶牖，天籟鳴虛空。憶我初來時，蒲萄開景風。今茲大火落，秋葉黃梧桐。水色夢沅湘，長沙去何窮。寄書訪衡嶠，但與南飛鴻。